Деинституционализацията на децата в България

Как междусекторната супервизия помага за преодоляване на недоверието между секторите?
2024-06-13 14:00 - 16:00 (Europe/Sofia) | НБУ в центъра, ул. „Георги С. Раковски“ 191Б, София, 1142, Bulgaria
Предстоящият хибриден семинар (с възможност за присъствие на място и през Zoom връзка) е третия пореден от серията дискусионни семинари на тема „Междусекторното сътрудничество – условие за изпълнение на препоръките на Европейската гаранция за детето“, провеждани от Ноу-хау център за алтернативни грижи за деца към Нов български университет в партньорство със специалисти от практиката, академията и управлението.
Подкрепата на трудни случаи на деца в риск и на комплексните потребности на техните семейства все повече налага необходимостта от координирана и дългосрочна съвместна работа между всички сектори, ангажирани с политиките за детето и семейството. Опитът на НХЦ показва, че предизвикателствата на местно ниво това сътрудничество да се случи са значителни. Разпокъсаността на предоставяните услуги между секторите, свръхнатовареността на специалистите и дефицита на ресурси по места водят до емоционално прегаряне, алиенация, конкуренция и недоверие между специалистите.
Този семинар поставя във фокуса на внимание на участниците въпроса за това как междусекторната супервизия като инструмент за развитие и подкрепа на специалистите може да помогне в преодоляването на този тип взаимоотношения и за подобряване на качеството на грижа и закрила за деца с множество затруднения и нужди.
За целите на дискусията в началото на семинара ще бъдат представени примери за възможностите, които междусекторната супервизия предлага за изучаване и промяна на съществуващи непродуктивни навици, практики и процедури в междусекторното взаимодействие. Ще бъдат обсъдени въпросите:
1. Какво в спецификата на междуескторната супервизия я прави подходящ инструмент за промяна на отношенията?
2. Как междусекторната супервизия помага на екипите в практиката?
3. Какво пречи за реализирането на този тип супервизия по места?
4. От какво регламентиране имаме нужда, за да се провежда качествена междусекторна супервизия?
ПРОГРАМА
14.00 – 14.15 Супервизията – импровизации и стандарти (Д-р Галина Маркова, Ноу-хау център за алтернативни грижи за деца, НБУ)
14.15 – 14.30 Стаж под супервизия в магистърска програма „Психо-социални интервенции с деца и семейства“– опитът на един студент (Ралица Илиева, студент в МП Психо-социални интервенции с деца и семейства)
14.30 – 14.45 Предизвикателства пред училището при работа с деца в риск и място на супервизията в подкрепа на специалистите (Иван Пейчев, Сдружение „Асоциация Пелаго“)
14.45 – 15.00 Междусекторната супервизия – специфики и възможности (Д-р Антоанета Матеева, Ноу-хау център за алтернативни грижи за деца, НБУ)
15.00 – 15.15 Алгоритъмът за взаимодействие между образователна и социална система и регламентирането на междусекторното сътрудничество и супервизия (Валентина Симеонова, Ноу-хау център за алтернативни грижи за деца, НБУ)
15.15 – 16.00 Дискусия с аудиторията
За да се включите в семинара е необходима регистрация на следния линк: https://forms.gle/1c9z7iYFzDVDhX8z9

Кога и защо изключваме родителите докато помагаме на техните деца?
2024-06-20 14:00 - 16:00 | НБУ в центъра, ул. „Георги С. Раковски“ 191Б, София, 1142, Bulgaria
Ноу-хау център кани родители и работещи с деца с комплексни потребности от социалната, образователната, здравната и правната сфера на дискусия по проблематиката на работата с родители.
Предстоящият хибриден семинар (с възможност за присъствие на място и през Zoom връзка) е четвъртия пореден от серията дискусионни семинари на тема „Междусекторното сътрудничество – условие за изпълнение на препоръките на Европейската гаранция за детето“, провеждани от Ноу-хау център за алтернативни грижи за деца към Нов български университет в партньорство със специалисти от практиката, академията и управлението.
„Лесно се работи с деца, трудно се работи с родители.“ Това е, което ние от екипа на Ноу-хау център за алтернативни грижи за деца често чуваме от специалистите, участващи в наши изследвания, обучения и приложни проекти. Тревожно е, че „работата с родители“ е предизвикателство за всички сектори: здравен, образователен и социален. Още по-тревожно е, че специалисти разрешават това предизвикателство с изключването на родителите от своята работа. Това, обаче, е риск пред постигането на добри резултати с децата.
Добрата новина е, че трудността да се работи с родители е вече призната. Затова Ноу-хау центърът организира този семинар със задача да представи изводи от работата ни относно спецификата на случаите, в които родителите се изключват и причините за това. Семинарът ще дискутира две практики за успешна работа с родители.
Форматът е дискусионен, а темата е с продължение поради обширността си и натрупаните въпроси по нея.
Програма
14.00: Откриване – Отношенията в процеса на помагане като „частен случай“ на отношенията в обществотo, Елица Лингорски, НХЦ
14.15: Увод в темата – Кога и защо изключваме родителите докато помагаме на техните деца?, д-р Галина Маркова, НХЦ (водещ)
14.30: Панел – Как преодоляваме бариерите пред създаване на отношения родители – специалисти и какво се получава, когато това стане възможно, панелисти: Доц. Росен Калпачки, невролог; Веска Събева, председател на Асоциацията на родители на деца с епилепсия; Валерия Драганова, програмен координатор на Надежда и домове за децата, клон България; Анет Маринова, клиничен психолог; Милена Дамянова, стажант – магистър в програма „Клинична социална работа“, НБУ.
15.30: Дискусия с аудиторията
16.00: Край на семинара
За да се включите в семинара е необходима регистрация на следния линк: https://forms.gle/sMHumwA1iiyvjK9u6

Как подкрепяме родители от ромските общности да се грижат по най-добрия начин за децата си?
2024-10-10 14:00 - 15:30 | Онлайн, Bulgaria
Четвъртък, 10-ти октомври 2024, 14:00 до 15:30 ч.
Онлайн през платформата Zoom. Краен срок за регистрация – 14:00 ч на 9.10.2024г.
Ромските общности са може би едни от най-подложените на непрестанен изследователски, медиен, обществен интерес общности в страната ни. От десетилетия се отпускат средства за социални, образователни, медицински и пр. интервенции сред хората от ромските общности. Но какви са резултатите от тези интервенции? Защо и за какво именно ромските общности имат нужда от външна намеса? А как хората в тези общности възприемат тези намеси? Може ли да се говори за един успешен подход за работа в общностите? Необходимо ли е да се различава подкрепата за родителите от различните етнически общности в България? Какво налага тези различия? Какво искат ромските родители за своите деца и какво децата искат за себе си? От каква професионална подкрепа имат нужда ромските родители и как тази подкрепа се случва?
Върху тези и други въпроси ще се фокусираме в подготвената от Ноу-хау център за алтернативни грижи за деца, НБУ среща през м. октомври.
В България под обобщаващото понятие ромска общност се крият над 70 диалекта и суб-групи със своите еднаквости и различия. Само в един квартал какъвто е кв. „Факултета“ в София живеят не само няколко различаващи се поколения, не само бедни и богати, но и няколко различни суб-групи.
В този разговор ще разкажем историите на някои от ромските общности в България – как в тях се случва срещата между специалистите и родителите, между българите и ромите, между образованието, здравето и културните норми. Ще поговорим с родители как те разбират добрата подкрепа и постигането на успех. Без претенции за изчерпателност.
Това е покана да видим реалността отвъд стереотипа, да поговорим за данни и човешки животи и отношения.
Семинарът ще води д-р Антоанета Матеева.
Дискутанти: Радостина Антонова, Зорница Стоичкова, Боян Василев, Илиян Ризов, Михаил Мишев, Росица Димитрова и родители от ромска общност.
Необходима е регистрация за получаване на линк в платформата ZOOM тук: https://forms.gle/ugktLs96CJ6vNy4d9.
ПРОГРАМА
14.00-14.05: Откриване. Модератор – д-р Антоанета Матеева, Ноу-хау център за алтернативни грижи за деца
14.05-14.15: Защо и как е важна днешната тема? – д-р Радостина Антонова, Ноу-хау център за алтернативни грижи за деца
14.15-14.25: Как работим с родители в програмите на нашите центрове? – Зорница Стоичкова, социален работник и Боян Василев, психолог, Фондация „Здраве и социално развитие“, София
14.25-14.35: Какво означава да имаме „доверие между родители и учители“ и „да се уважаваме“ в училище? – Росица Димитрова, психолог и учител по философия, Професионална гимназия по текстилни и кожени изделия, София
14.35-14.45: Можем да работим успешно с/в общността, ако станем част от нея. – д-р Илиян Ризов, Сдружение „Съучастие“, Варна
14.45-14.55: „Междинното дете” – Михаил Мишев, журналист и правозащитник
14.55-15.25: Дискусия с участниците – дискутанти: Зорница Стоичкова, Боян Василев, Росица Димитрова, Ангел Стефанов (родител), Илиян Ризов, Михаил Мишев, Радостина Антонова.
15.25-15.30: Обобщение и закриване

Д-р Антоанета Матеева е преподавател в магистърски и бакалавърски програми по клинична социална работа на Нов български университет и изследовател в Ноу-хау център за алтернативни грижи за деца, НБУ.
Д-р Радостина Антонова е професионалист с дългогодишен опит в работата с труднодостъпни групи, индивидуална и групова консултативна и изследователска дейност, включително и в Ноу-хау център за алтернативни грижи за деца, НБУ.
Зорница Стоичкова е методист, координатор на проекти и социален работник във Фондация „Здраве и социално развитие“. Зорница е носител на наградата Социален работник на годината на МТСП за 2021г.
Боян Василев е методист, координатор на проекти и психолог във Фондация „Здраве и социално развитие“.
Илиян Ризов е доктор по педагогика и преподавател в Департамент за повишаване на квалификацията на учителите във Варна (Шуменски университет). Председател е на Сдружение „Съучастие“ и е координирал работата на екипи по превенция на раздялата на деца и родители, приемна грижа и превенция на рисковото поведение сред млади хора от ромска общност.
Михаил Мишев е основател и президент на студентския клуб Post Society AUBG, активен член на Платформа за парламентарна прозрачност Стража и КлинКлин.
Росица Димитрова е училищен психолог и преподавател по философия в Професионална гимназия по текстилни и кожени изделия гр. София.

Отвъд стереотипите – Причините за раздяла на децата и семействата в България
2025-03-12 09:00 - 14:30 | Нов български университет, ул. „Монтевидео“ №21, София, ж.к. Овча купел, 1618, Bulgaria
12 март, 9:00 – 14:30 ч.
Аудитория 2, Библиотека „Проф. Богдан Богданов“
Организации – членки на Коалиция „Детство 2025“ проведоха изследване, което показва кои са децата, които попадат в алтернативни грижи, както и какви са причините те да бъдат разделяни от родителите си. Данните са в подкрепа на тезата, че раздялата в много от случаите е предотвратима, същевременно е изключително травматична, както за децата, така и за техните семейства.
Често в медийното пространство и публичния дебат темата за раздялата на децата от родителите им и изоставянето на деца се представя едностранчиво, без необходимата чувствителност и разбиране за комплексния и сложен характер на индивидуалната семейна история, наличието на преживени травми, психично-здравните проблеми, високите нива на емоционален стрес, бедността, икономическата несигурност и социалната депривация, стигматизирането на етническа основа и т.н.
В тази връзка, организациите от Коалиция „Детство 2025“ и екипът на Ноу-хау център за алтернативни грижи за деца в Нов български университет канят на работен семинар представители на медии, комуникатори (журналисти, инфлуенсъри, блогъри и др.) и студенти със съответния професионален профил, заинтересовани от социално значими теми.
Заповядайте заедно да обсъдим как да бъде представян етично образът на децата и родителите в публичното пространство в контекста на различни житейски предизвикателства, над които е видно, че те нямат контрол.
Наша цел ще бъде и:

Да търсим заедно стратегии за постигане на по-задълбочено разбиране в българското общество по отношение на закрилата и правата на децата;
Да чуем вашата гледна точка относно евентуалните бариери за постигането на такова разбиране;
Да създадем възможности за устойчиво сътрудничество и развиване на съвместни обучителни и комуникационни инициативи.

За участие е необходима регистрация на следния линк: https://forms.gle/oCy2GhyakUbojBmTA
Програма
9:00 -9:30 Регистрация и кафе
9:30 – 10:00 Какво знаем за децата и семействата които се разделят поради мерки за закрила?
10:00 – 10:20 Прожекция на документални филми
10:20 – 11:15 Дискусия в малки групи: Какво чуваме? Споделяне на подходи за представяне на темата в публичното пространство.
11:15 – 11:30 Кафе пауза
11:30 – 12:30 Представяне на работата на групите и обща дискусия
12:30 – 13:00 Обяд
13:00 – 14:00 Работа по казуси от практиката със студенти от програмите към Департаменти „Здравеопазване и социална работа“ и „Медия и комуникации“.
14:00 – 14:30 Обобщение
14:30 Закриване
Ноу-хау център за алтернативни грижи за деца ще удостовери участието на желаещите със съответния сертификат.
За повече информация, моля обръщайте се към: Елица Лингорски: elitsa.lingorski@gmail.com

Коалиция „Детство 2025” e обединение от 16 граждански организации и мрежи, както и индивидуални членове в експертно качество, активно работещи в изпълнение на политиката на деинституционализация чрез инвестиране на експертен, финансов, човешки и професионален ресурс в подкрепа на реформата. Членовете на коалиция „Детство 2025“ работят активно в подкрепа на закриването на специализираните институции, превенцията на раздялата на деца и родители, реинтеграция и предоставянето на различни форми на алтернативна грижа, социални и консултативни услуги за деца в риск и техните семейства.

„Инвестиции в превенция: данни и доказателства за намаляване на намесата на системата за закрила в живота на семействата. Опитът на изследователски център „Чапин хол“ (САЩ)“
2025-12-17 16:00 - 18:00 | Онлайн, Bulgaria
Ноу-хау център за алтернативни грижи за деца в НБУ инициира широк експертен разговор по темата за превенцията на раздялата на децата и семействата в България. В рамките на този разговор ще осъществим поредица от публикации и събития, чрез които ще разгледаме темата от различни гледни точки: като научно-изследователско поле, като предмет на политики и като професионална практика. С тяхна помощ, заедно с партньори и съмишленици, целим да уточним ключови понятия, да съберем и представим доказателства за ефективните подходи в превенцията, както и да очертаем възможните пътища към прилагането на работещи решения. По този начин се стремим да подпомогнем обединяването на усилията в тази област и да допринесем за по-доброто бъдеще на децата и техните семейства в България.
За екипа на Ноу-хау центъра е удоволствие да Ви поканим да се включите в първото събитие от тази поредица: уебинарът „Инвестиции в превенция: данни и доказателства за намаляване на намесата на системата за закрила в живота на семействата. Опитът на изследователски център „Чапин хол“ (САЩ)“, който ще се проведе онлайн на 17 декември 2025 г. от 16:00 часа.
Информация за говорителите:
„Чапин Хол“ е влиятелен изследователски център с богат опит, базиран в Чикаго, САЩ, който работи с фокус върху благосъстоянието на децата и семействата. Центърът изучава теми от области като алтернативните грижи за деца, младежка бездомност и капацитета на общностите да подкрепят деца, младежи и семейства, включително програми, насочени към ранното детство, домашни посещения и превенция на малтретирането, правосъдие за непълнолетни, училищни системи и др. Историята на „Чапин Хол“ датира от 1860 г., когато центърът е основан като „Чикагска детска градина и полусиропиталище“, а през 1985 г. се трансформира в сегашната си изследователска и политическа роля. В центъра работят експерти от полето на социална работа, психология, статистика и други области, които анализират данни и генерират доказателства за политики и практики. Повече информация за работата им може да откриете на: https://www.chapinhall.org/
Данни от работата на центъра, свързана с превенция на раздялата, ще представят Клеър Андерсън, старши политически сътрудник; Алана Бар, политически анализатор и Ясмин Гревал-Кьок, политически сътрудник.
Събитието ще бъде фасилитирано от Елица Лингорски и Евгения Тонева от екипа на Ноу-хау центъра.
Програма за уебинара:
Изследователите от „Чапин хол“ ще представят следните теми:

Доказателства за важността на икономическа и конкретна подкрепа за семействата в контекста на предотвратяване на намесата на системата за закрила на детето;
Политически лостове, които могат да увеличат достъпа до икономическа и конкретна подкрепа за най-уязвимите и маргинализирани деца;
Смисъла от събирането на данни и използване на доказателства за информирано вземане на решения;
Изграждане на сътрудничество и партньорства за укрепване на системата за закрила на детето и социалните услуги.

След презентацията, ще следва сесия с въпроси и отговори на живо. Общата продължителност на събитието е 2 часа.
Как да се включите:
Уебинарът ще се проведе на английски език като е осигурен превод на български. Участниците ще могат да задават своите въпроси писмено на български.
За участие е необходима е предварителна регистрация ТУК.
